‘এসআইআর থামান’, বিএলওদের ‘দুর্দশা’র কথা উল্লেখ করে কমিশনকে চিঠি মমতার

কলকাতা: এসআইআর (SIR- Special Intensive Revision) প্রক্রিয়া অবিলম্বে স্থগিত করার দাবি জানিয়ে জাতীয় নির্বাচন কমিশনকে (Election Commission) চিঠি দিলেন মুখ্যমন্ত্রী মমতা বন্দ্যোপাধ্যায় (Mamata Banerjee)। বৃহস্পতিবার পাঠানো এই চিঠিতে মুখ্যমন্ত্রী স্পষ্ট জানিয়ে দিয়েছেন, বিএলওদের উপর অস্বাভাবিক চাপ, অপর্যাপ্ত পরিকাঠামো এবং পর্যাপ্ত প্রশিক্ষণের অভাবে নির্দিষ্ট সময়ের মধ্যে কাজ শেষ করা সম্ভব নয়। এতে ভুলভ্রান্তির সম্ভাবনা বাড়বে এবং সাধারণ মানুষই সবচেয়ে বেশি ভুক্তভোগী হবেন।

চিঠিতে মুখ্যমন্ত্রী অভিযোগ করেছেন, রাজ্যের বাস্তব পরিস্থিতি বোঝার চেষ্টা না করে উল্টে কলকাতার সিইও দপ্তর বিএলওদের “ভয় দেখাচ্ছে”। সময় না বাড়িয়ে শোকজ করা হচ্ছে বহু কর্মীকে। এমনকী কড়া পদক্ষেপের হুমকিও দেওয়া হচ্ছে বলে অভিযোগ করেছেন তিনি।

আরও পড়ুন: শনিবার চালু হচ্ছে পার্পল লাইনের মেট্রো পরিষেবা

মুখ্যমন্ত্রী আরও জানিয়েছেন, এসআইআর প্রক্রিয়ার অতিরিক্ত চাপেই ইতিমধ্যে এক বিএলওর মৃত্যুর অভিযোগ উঠেছে। অসুস্থ হয়ে পড়েছেন অনেকেই। ভয় ও উদ্বেগে রাজ্যের বিভিন্ন প্রান্তে আত্মহত্যার ঘটনাও ঘটছে বলে চিঠিতে উল্লেখ করেছেন মুখ্যমন্ত্রী। আগেই সামাজিক মাধ্যমে এ নিয়ে উদ্বেগ প্রকাশ করেছিলেন তিনি; সেই কথাই এবার সরাসরি জাতীয় নির্বাচন কমিশনার জ্ঞানেশ কুমারকে স্মরণ করিয়ে দিলেন।

চিঠিতে মমতা বন্দ্যোপাধ্যায় লিখেছেন, বাংলায় এসআইআর পরিস্থিতি “উদ্বেগজনক মাত্রায়” পৌঁছেছে। আধিকারিক থেকে সাধারণ মানুষ—সবাই অযথা চাপে পড়ছেন। বিএলওরা পর্যাপ্ত প্রশিক্ষণ ছাড়াই বিপুল কাজের চাপে নিঃস্বস্ত পরিস্থিতিতে রয়েছেন।

৪ ডিসেম্বরের মধ্যে সমস্ত বিধানসভার ভোটারদের তথ্য আপলোড করার যে নির্দেশ দেওয়া হয়েছে, তা বাস্তবসম্মত নয় বলেও মত মুখ্যমন্ত্রীর। তাঁর অভিযোগ, এত চাপে কাজ করলে ভুল তথ্য বা অসম্পূর্ণ ফর্ম জমা পড়ার আশঙ্কা প্রবল। এতে প্রকৃত ভোটারদের ভোটাধিকারও বঞ্চিত হওয়ার সম্ভাবনা রয়েছে।