কোলে সন্তান নিয়ে বাড়ি বাড়ি SIR-এর ফর্ম বিলি BLO-র!

ওয়েব ডেস্ক : হতে এনুমারেশন ফর্ম (Enumeration Form)। সঙ্গে রয়েছে একরত্তি সন্তান। শীতের সন্ধ্যায় তাকে নিয়ে বাড়িবাড়ি ফর্ম বিলি করছেন মহিলা বিএলও (BLO)। বেনজির এমনই ঘটনা দেখা গেল হাওড়ার (Howrah) শিবপুর বিধানসভা কেন্দ্রের মুচিপাড়া এলাকার ৯৮ নম্বর বুথে।

ভোটার তালিকার বিশেষ নিবিড় সংশোধনের (SIR) কাজ শুরু হয়ে গিয়েছে। বুথ লেবেল এজেন্টদের সঙ্গে নিয়ে বাড়িবাড়ি এনুমারেশন ফর্ম বিলি করছেন বুথ লেবেল অফিসারেরা। তবে হাওড়ার শিবপুর বিধানসভা কেন্দ্রের মুচিপাড়া এলাকার ৯৮ নম্বর বুথে দেখা গেল এক অন্য ছবি। এখানকার বিএলও (BLO) পারমিতা হালদার শীতের সন্ধ্যায় পাঁচ বছরের পুত্র সন্তান সাহেবকে সঙ্গে নিয়ে বেরিয়ে পড়েছেন এনুমারেশন ফর্ম বিলি করতে।

আরও খবর : বাড়তি কাজের চাপ! প্রতিবাদে শিলিগুড়ি দীনবন্ধু মঞ্চের সামনে বিক্ষোভ বিএলও-দের

মায়ের সঙ্গে কখনও পায়ে হেঁটে কখনও আবার কোলে চড়ে কাজের মজা নিচ্ছে সাহেব। বলছে, এসআইআর (SIR) এর ফর্ম দিতে এসেছে। কিন্তু কেন ছোট্ট ছেলেকে নিয়ে কাজে বেরোতে হল পারমিতা হালদারকে। পেশায় স্কুল টিচার বিএলও বলেন, তিনি আর তাঁর স্বামী কাজে বেরোলে ফ্ল্যাটে তাদের সন্তানকে দেখার জন্য পরিচারিকা রয়েছে। কিন্তু বিকেলের পর সেই পরিচারিকা বাড়ি চলে যায়। এই সময়ের পর ছেলেকে দেখার কেউ নেই। তাই তাকে নিয়ে বেরিয়ে পড়েন ফর্ম দিতে।

পারমিতা দেবী বলেন, তাঁর বুথে প্রায় চোদ্দশো ভোটার। সকাল-দুপুরে ফর্ম দিলে নির্ধারিত সময়ে কাজ শেষ হবে না। তাই সন্ধ্যায়বেলায় কাজ করছেন। বুথ লেবেল এজেন্ট (BLA) ও এলাকার মানুষজন বিএলও (BLO)-র কাজে মুগ্ধ। বিভিন্ন জায়গায় যখন দেখা যাচ্ছে, ক্লাবে বা বাড়িতে কিংবা রাস্তায় বসে কাজ করছেন কিছু বিএলও। তখন কতটা নিষ্ঠা থাকলে, যে এভাবে কাজ করা যায় তার উদাহরণ পারমিতা হালদার।