SIR প্রক্রিয়া নিয়ে টিকিয়াপাড়ায় বিক্ষোভ দেখালেন BLO-রা

ওয়েব ডেস্ক : রাজ্যে চলছে ভোটার তালিকার নিবিড় সংশোধন বা এসআইআর (SIR) প্রক্রিয়া। এই প্রক্রিয়ায় বিএলওদেরকে নির্বাচন কমিশনের (Election Commission) তরফে নির্দেশ দেওয়া হয়েছে, বাড়ি বাড়ি এনুমারেশন ফর্ম বিলি করতে হবে। সেগুলিকে সংগ্রহের পাশাপাশি তাদের সমস্ত তথ্য নির্বাচন কমিশনের অ্যাপসে তুলতে হবে। আর এই নির্দেশিকা নিয়ে হাওড়ার (Howrah) টিকিয়াপাড়ায় বিক্ষোভ দেখালেন বুথ লেবেল অফিসাররা। জানা যাচ্ছে, শুক্রবার বিএলওদের জন্য ডিজিটাইজেশনের জন্য যে প্রশিক্ষণের ব্যবস্থা করা হয়েছিল। তা বয়কট করেন তাঁরা।

বিএলওদের (BLO) তরফে অভিযোগ করা হয়েছে, দিনের পর দিন তাদের ওপর কাজের চাপ বাড়ছে। নির্বাচন কমিশনের গাইডলাইন অনুযায়ী ৪ ডিসেম্বরের মধ্যে বাড়ি বাড়ি এনুমারেশান ফর্ম বিলি এবং সংগ্রহের নির্দেশ দেওয়া হয়েছিল তাঁদেরকে। কিন্তু হঠাৎ বিএলওদের হোয়াটসঅ্যাপ গ্রুপে একটি মেসেজ আসে। তাতে বলা হয়, শনিবারের মধ্যে ওই কাজ সম্পূর্ণ করতে হবে। শুধু তাই নয়, আজ তাঁদের ডাটা এন্ট্রির জন্য প্রশিক্ষণে যোগ দিতে বলা হয়। টিকিয়াপাড়ায় রেগুলেটরি মার্কেটের অফিসে প্রশিক্ষণের ব্যবস্থা করা হয়।

আরও খবর : বিএলও শিক্ষকদের ক্রীড়া প্রতিযোগিতায় সংযুক্তি নয়, নির্দেশ প্রাথমিক শিক্ষা পর্ষদের

কিন্তু বিএলওদের (BLO) দফায় দফায় বিক্ষোভের জেরে প্রশিক্ষণ বানচাল হয়ে যায় বলে খবর। তারা স্পষ্ট জানান, কোনও অবস্থাতেই তারা ডাটা এন্ট্রির কাজ করবেন না। কারণ যদি কোন ভুল হয়ে যায়, তার দায় তাঁদের উপর বর্তাবে। তাঁরা আরও জানান, অনেক ক্ষেত্রে ভোটার কার্ড এবং আধার কার্ডের তথ্যে অনেক ভুল আছে। সেই ভুল সংশোধনের আগে তা যদি নির্বাচন কমিশনের অ্যাপে আপলোড হয়ে যায় তাতে ভবিষ্যতে বিপদের আশঙ্কা করছেন তাঁরা।

জানা যাচ্ছে, বিএলওরা (BLO) কমিশনকে বিকল্প প্রস্তাব দিয়েছেন। কমিশন থেকে যে টাকা পারিশ্রমিক হিসাবে পাবেন তা তারা ছাড়তে রাজি। সেই টাকা দিয়ে কমিশন যেন পেশাদার ডাটা এন্ট্রি অপারেটর রাখেন। এমনটাই অনুরোধ জানিয়েছেন কমিশনকে। তারা আরও বলেন, কেন হোয়াটসঅ্যাপে নতুন নতুন নির্দেশ দেওয়া হচ্ছে, তা তারা বুঝে উঠতে পারছেন না।

একই সঙ্গে বিএলওরা (BLO) জানিয়েছেন, স্কুল করার পর ফর্ম বিলির কাজে এতটাই সময় চলে যাচ্ছে তাতে তাঁরা বিধ্বস্ত। ফর্মে মহিলা বিএলওদের নাম এবং মোবাইল নাম্বার চারদিকে ছড়িয়ে পড়ায় তারা উদ্বেগ প্রকাশ করেছেন। তাঁরা বলেন, এত ফোন আসছে সারাদিন এবং রাতে, তাতে তাঁদের ব্যক্তিগত জীবন ব্যাহত হচ্ছে।