রাজ্যে বিলি হয়েছে ৯৯.৪২ শতাংশ ফর্ম! কমিশনের দাবিতে ধোঁয়াশা

ওয়েব ডেস্ক : রাজ্যে গত ৪ নভেম্বর থেকে শুরু হওয়া এসআইআর (SIR) প্রক্রিয়াকে ঘিরে ধীরে ধীরে বাড়ছে বিতর্ক। নির্বাচন কমিশন দাবি করছে, পশ্চিমবঙ্গে (West Bengal) ইতিমধ্যেই ৯৯.৪২ শতাংশ এনুমারেশন ফর্ম বিলি হয়ে গিয়েছে। তবে রাজনৈতিক দলগুলির বিএলএ (BLA)-দের অভিযোগ, বাস্তবে বহু এলাকায় মাত্র ৬০ থেকে ১৮০টি ফর্ম দেওয়া হয়েছে। ফলে হাতে জমা পড়ে থাকা শতাধিক ফর্ম নিয়ে বড় ধোঁয়াশা তৈরি হয়েছে।

কলকাতা দক্ষিণের নির্বাচন অফিস সূত্রে জানা গেছে, কমিশনের (Election Commission) তরফে প্রায় ১০০ শতাংশ ফর্ম বিলির দাবি করা হলেও রবিবার রাত পর্যন্ত প্রকৃতপক্ষে বিলি হয়েছে মোটে ৮০ থেকে ৮২ শতাংশ। অভিযোগ উঠছে, কমিশনের চাপে বিএলও (BLO)-দের অ্যাপে ফর্ম ‘বণ্টন হয়েছে’ বলে দেখাতে বলা হয়েছে, যদিও বাস্তবে বহু ফর্ম এখনও বিলি হয়নি। কমিশনের সেই গোপন নির্দেশের মোবাইল মেসেজ এখন রাজনৈতিক দলগুলির হাতে গুরুত্বপূর্ণ অভিযোগের হাতিয়ার হয়ে উঠেছে।

আরও খবর : সোমবারই অনশন প্রত্যাহারের ঘোষণা মমতাবালা ঠাকুরের, কী বললেন তিনি?

অন্যদিকে বিএলও (BLO)-দের পরিকাঠামোগত সমস্যাও চরমে। সার্ভার বিপর্যয়, অ্যাপের ত্রুটি, প্রযুক্তিতে অনভিজ্ঞ কর্মী—সব মিলিয়ে কাজ আরও কঠিন হয়ে দাঁড়িয়েছে। অতিরিক্ত চাপের জেরে ইতিমধ্যেই কলকাতার অনিমেষ নন্দী এবং বীরভূমের গোলাম নেহরু মণ্ডল অসুস্থ হয়ে পড়েছেন। সবচেয়ে মর্মান্তিক ঘটনা ঘটেছে কেরলে।

অতিরিক্ত মানসিক চাপ সহ্য করতে না পেরে অনীশ জর্জ নামে এক বিএলও আত্মঘাতী হয়েছেন বলে অভিযোগ। তাঁর পরিবারের দাবি, এসআইআর-এর কাজের চাপই তাকে মানসিকভাবে ভেঙে দিয়েছে। এই ঘটনায় কমিশনের বিরুদ্ধে এফআইআরও দায়ের হয়েছে। উল্লেখ্য, গত ৪ নভেম্বর থেকে একাধিক রাজ্যে শুরু হয়েছে এসআইর প্রক্রিয়া। যা চলার কথা ৪ ডিসেম্বর পর্যন্ত। তবে বঙ্গে এসআিপ্রক্রিয়া নিয়ে তৈরি হয়েছে বিতর্ক।